Otsailak 15

EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du, toki entitateek bidalitako transakzio-hitzarmenen inguruan Herrilurren Zerbitzuak oraindik eman gabe dituen txostenei buruz (**PES-00018)**. Hori dela eta, hona hemen Landa Garapeneko eta Ingurumeneko kontseilariaren erantzuna:

**1. galdera:**

**2015. urteaz geroztik, zenbat toki entitatek bidali dituzte Herrilurren Zerbitzura nahitaezko txostena egiteko hitzarmenak, kasuan kasuko osoko bilkurek haiek onetsi ondoren eta ukitutako partikularrek sinatu ondoren?**

2015. urteaz geroztik **zortzi toki entitatek** bidali dituzte hitzarmenak, onetsi eta partikularrek sinatu ondoren. Beheko taulan zehazten da bakoitzak zenbat hitzarmen bidali dituen.

|  |  |  |
| --- | --- | --- |
| 1 | LESAKA | 51 hitzarmen |
| 2 | AZKOIEN | 67 hitzarmen |
| 3 | LEKUNBERRI | 3 hitzarmen |
| 4 | LEITZA | 5 hitzarmen |
| 5 | ERATSUN | 39 hitzarmen |
| 6 | CINTRUÉNIGO | Hitzarmen bat |
| 7 | GOIZUETA | 15 hitzarmen |
| 8 | ETXAGUE | 4 hitzarmen |
|  | **TOKI ENTITATEAK GUZTIRA 8** | **185 HITZARMEN** |

Bestalde, 2015. urteaz geroztik entitate horietan zenbat hitzarmen amaitu diren adierazten dugu.

|  |  |  |
| --- | --- | --- |
| 1 | LESAKA | 38 hitzarmen |
| 2 | AZKOIEN | 67 hitzarmen |
| 3 | LEKUNBERRI | 3 hitzarmen |
| 4 | LEITZA | 5 hitzarmen |
| 5 | ERATSUN | 39 hitzarmen |
| 6 | CINTRUÉNIGO | Hitzarmen bat |
|  | **ONETSITAKO HITZARMENAK GUZTIRA** | **153 HITZARMEN** |

Jakinarazten dugu, azkenik, goian aipatutako toki entitateez gain, beste batzuk hitzarmenak izapidetzen ari direla eta oinarriak onetsita eduki arren geldirik daudela langile faltagatik.

**Intza** (Araitz). Oinarriak onetsita NGren 2008-03-03ko Erabakiaren bidez.

**Legasa** (Bertizarana). Oinarriak onetsita NGren 2007-07-02ko Erabakiaren bidez.

Bestalde, Iturenek eta Beintza-Labaienek hitzarmenak abiarazi nahi dituztela adierazi dute, eta gisako zerbait planteatzen ari da Baztan, bere udal mugapean dauden Zugarramurdiko baserriekin.

**2. galdera:**

**Epe horretan, zein da zerbitzuak txostena emateko batez besteko erantzun-denbora?**

Herri-ondasunen gaineko transakzio-hitzarmen bat tramitatzeko egin beharreko izapide eta kudeaketen zerrenda ikusita egiaztatzen ahal denez, arazo ugari azaldu litezke, hitzarmenaren tramitazioa atzeratu edo are geldiaraz dezaketenak.

Halaber, aztertzeko aurkezten diren hitzarmenek askotariko konplexutasun mailak dituzte.

Beraz, oso zaila da aldez aurretik zehaztea Herrilurren Atalak zenbat denbora beharko duen txostena emateko, espedientean azaltzen ahal zaizkion arazo desberdinen arabera denbora gehiago eta gutxiago beharko baitu.

Gainera, Herrilurren Atalak dituen beste zereginek ere zerikusia izanen dute horretan.

Txostena emateko behar den denbora, beraz, aldatu egin daiteke. Batzuetan hilabeteren buruan ematen da txostena, eta beste batzuetan urteak ere behar izaten dira.

Nolanahi ere, txostena emateko batez besteko denbora, zailtasun berezirik ez dagoenean, 3 hilabete inguru izaten da.

Beste kontu bat da, baina ez garrantzi txikiagokoa, batez beste zenbat denbora behar den transakzio-hitzarmen bat amaitzeko, kontuan izanik hura ezin dela amaitutzat eta ebatzitzat jo harik eta eskritura publikoa egin, jabetza-erregistroan inskribatu (kontrakoa dioten lehenagoko inskripzioak deuseztatuta) eta landa-lurren katastroan behar bezala agerrarazi arte.

Hitzarmenak amaitu eta ebazteak luzeago jo dezake, arazoak eta kostuak sortu ohi direlako bai eskritura publikoa egin eta jabetza-erregistroan inskribatzerakoan, bai adjudikatutako finkak katastroan sartzerakoan. Gorabehera horiek toki entitateen eskumenekoak dira eta ez daude Herrilurren Atalaren esku.

Hala, adibidez, epea 3-4 urtekoa izaten da Lesakako udalerrian. Beste herri batzuetan, ordea, adibidez Arantzan edo Igantzin, oraindik eskrituran jaso gabe dituzte duela 30 urte onetsitako hitzarmenak, edo finkak katastroan sartu gabe, Eratsunen gertatzen den bezala.

Hitzarmenen eskriturarik ez egitea, jabetza-erregistroan ez inskribatzea edota katastroan behar bezala ez jasotzea epe ertainean arazo iturri direla azpimarratu behar dugu.

**3. galdera:**

**Horietako zenbat daude gaur egun zerbitzu horren erantzunik jaso gabe? Zein toki entitaterenak dira?**

Gaur egun Lesakako eta Goizuetako hitzarmenak baino ez daude Herrilurren Atalaren txostenen zain, eta horiexek dira gaur egun izapidetzen ari diren bakarrak. Hau da egoera:

LESAKA

* Txostenaren zain, 11 hitzarmen
* Mugakideak edo eskriturak direla-eta arazoekin, 6 hitzarmen
* Udalak bidali gabe, 10 hitzarmen
* Mugarriak jarri gabe, 18 hitzarmen

GOIZUETA

* Txostenaren zain, 15 hitzarmen

**4. galdera:**

**Zenbat hitzarmen daude Nafarroako Gobernuaren onespenaren zain une honetan, mugarriak jarri, planoak egin eta interesdunak ados jarri ondoren?**

Gaur egun Lesakako 3 hitzarmen soilik daude Nafarroako Gobernuaren onespenaren zain.

Iruñean, 2021eko otsailaren 12an

Landa Garapeneko eta Ingurumeneko kontseilaria: Itziar Gómez López